### Resumé

Klimaplanen for Vejle Kommune fokuserer på at reducere CO2-udledningen med 70 % i 2030 og nå nettonul i 2050. En central del af klimaplanen er udarbejdelse af en Strategisk Energiplan. Vejle Kommune har udarbejdet forslag til fælles strategisk energiplan i samarbejde med Fredericia, Middelfart og [adresse]. Den fælles Strategiske Energiplan belyser udfordringer og muligheder i overgangen til et bæredygtigt energisystem, og opstiller konkrete handlinger og næste skridt. Planen omfatter også [adresse] egne specifikke strategier, herunder Proces- og prioriteringsprincipper for vedvarende energianlæg og Varmeplanen fra 2023.  Den Strategiske Energiplan har været i høring i 8 uger fra 19. august 2024 til 21. oktober 2024, og der er kommet to bemærkninger. Bemærkningerne har givet anledning til at anbefale ændringer i Strategisk Energiplan - Vejle del.

### Sagsfremstilling

**Kort om indholdet**

Den Strategiske Energiplan sigter mod at fremme overgangen til et bæredygtigt energisystem ved at etablere vedvarende energianlæg i energiparker, forbedre energiinfrastrukturen og optimere de nødvendige rammevilkår. Planen fremhæver vigtigheden af at integrere forskellige sektorer for at skabe et fleksibelt og robust energisystem, der også kan fremme erhvervsudvikling.

Power to X-teknologier spiller en central rolle ved at omdanne grøn elektricitet til energiformer som brint, der er nemmere at lagre og transportere. Dette kræver udvikling af strategier for anvendelse af teknisk vand og bæredygtige kulstofkilder. PtX er et godt eksempel på vigtigheden af sektorkobling, da det kræver mere el, at forsyningsledningerne er etablerede og at man kan komme af med overskudsvarmen.

Planen belyser udfordringerne ved at udbygge el- og brintnettet samt udfase naturgas. Her er varmeplanlægning en central komponent for at opretholde balancen i energisystemet. Den fælles Strategiske Energiplan er et vigtigt skridt mod at koordinere indsatsen på tværs af kommunegrænser og sektorer, for at sikre en bæredygtig energifremtid. Dette kræver fortsat dialog, samarbejde og en proaktiv tilgang til at overvinde de regulatoriske, tekniske og organisatoriske barrierer.

**![](data:image/png;base64...)**

Billedet viser: De fire Strategier, planer og politiske prioriteringsprincipper der til sammen udgør den samlede strategi for fremtidens bæredygtige energisystem.

**Planens historik**

Klima-, Natur og Miljøudvalget besluttede på mødet 5. september 2022, pkt. nr. 46, en procesplan for udarbejdelse af Strategisk Energiplan

Byrådet besluttede på mødet 14. august 2024, pkt. nr. 163, at Strategisk Energiplan i offentlig høring.

Strategisk Energiplan har været i offentlig høring fra 19. august 2024 til 21. oktober 2024.

I forbindelse med høringen er der afholdt møder med følgende interessenter: 5. september: Klimapartnerskab med Landbruget, 12. september: Oplæg på erhvervskonference med temaet energi, 30. oktober:  Årligt Dialogmøde med fjernvarmeværker, TVIS og Klima-, Natur- og Miljøudvalget.

Møderne gav gode input til arbejdet med Strategisk Energiplanlægning, blandt andet omkring energiselskaber og samarbejde med landbruget om deres vigtige rolle i fremtidens energisystem.

**Indsigelser/bemærkninger og ændringer af Strategisk Energiplan**

Der er kommet to bemærkninger til Strategisk Energiplan.

[adresse] bemærker, at de ønsker en klar rollebeskrivelse i varmeproduktionen. De påpeger at Vejle Kommune ikke kan beslutte sammenlægninger og de ønsker højere prioritering af geotermisk energi. Desuden redegør de for hvorfor samarbejdsprojektet med [adresse], [adresse] og Nr. Dina Andersen ikke lykkedes, og hvorfor et konverteringsprojekt ikke blev til noget.

DN Vejle er uenig i, at biomasse er CO2-neutral, savner lokalpolitisk vurdering af VE-anlæg, påpeger fravær af natur- og biodiversitetsaspekter, bekymrer sig over energiforbrug og vandrensning ved PtX-anlæg, savner fokus på solfangere, ønsker præcisering af indendørstemperatur ved varmeanbefalinger, og savner et afsnit om ressourceforbrug ved nedrivning vs. renovering af byggeri.

Teknik & Miljø indstiller at bemærkningen om indendørstemperaturer og et afsnit om ressourceforbrug ved nedrivning vs. renovering af byggeri tilføjes Strategisk Energiplan - Vejle del.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

Udover bemærkningerne er der også en teknisk rettelse i Strategisk Energiplan - Vejle del og til de politiske proces- og prioriteringsprincipper. Det skyldes, at der er kommet en afgørelse fra Ankestyrelsen vedrørende Tønder Kommunes administrationsgrundlag for opstilling af VE, samt at de grønne puljer er blevet væsentlig forhøjet. Afgørelsen giver anledning til at vi præciserer hvad hensyn til lokalsamfundet indebærer, og at der ikke kan stilles krav om yderligere økonomisk kompensation ud over de statslige værditabsordninger og grøn pulje. Rettelsen vurderes ikke at have betydning for, hvilke kriterier Vejle Kommune vægter. De tre hovedkategorier er stadig: Hensyn til lokalsamfundet, hensyn til geografi og landskab og hensyn til udvikling og synergier.

### Klima og resiliensvurdering

Den Strategiske Energiplan understøtter arbejdet med at reducere kommunens CO2-udledning. Stationær energi forårsager ca. 1/3 af kommunens CO2-udledning, og det er derfor helt centralt at arbejde med området for at nå klimamålene om 70 % reduktion i 2030 og nettonul i 2050.

Den strategiske Energiplan belyser hvordan vi helt konkret opnår målene frem til 2030 på en måde der samtidig sikrer det rette strategiske fokus, synergier og den bæredygtige energiproduktion.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller , den 18. november 2024, punkt 191:

**at** udvalget anbefaler over for Byrådet, at Strategisk Energiplan - Fælles del - vedtages endeligt

**at** udvalget anbefaler over for Byrådet, at Strategisk Energiplan - Vejle del - vedtages endeligt med de af forvaltningen indstillede ændringer, og

**at** indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne.

#### Beslutning fra Klima-, Natur- og Miljøudvalget, den 18. november 2024, punkt 191:

Anbefalet.

Kjeld Steffensen var fraværende.

#### Beslutning fra Økonomiudvalget, den 2. december 2024, punkt 293:

Anbefales.

Carsten Dam tog forbehold for sin stillingtagen til byrådets behandling.

### Administrativ tilføjelse

Indsat den 21. november 2024.

Ved en fejl stod der i første "at" i indstillingen til Klima-, Natur- og Miljøudvalget, at "Vejle del" vedtages endeligt. Det skulle i stedet have stået "Fælles del". Det er nu rettet i indstillingen.

### Beslutning

Rune Bønnelykke stillede på vegne af Dansk Folkeparti følgende ændringsforslag:

*"Som et tillæg til den Strategiske Energiplan foreslår Dansk Folkeparti, at Vejle Kommune påbegynder en proces for at identificere og reservere potentielle placeringer til kernekraftværker i vejle kommune. Det skal ske med henblik på at sikre [adresse] position som en fremsynet og førende aktør inden for bæredygtig og selvforsynende energiproduktion, når og hvis kernekraft anlæg bliver en realitet i [adresse].”*

For ændringsforslaget stemte Carsten Dam.

Imod ændringsforslaget stemte et flertal på 29 medlemmer: James Kristoffersen, Grete Dahl, Frederikke Karlsen, Kjeld Steffensen, Lucas Jeppesen, Jannie Frandsen, Niels Lund, Frans Frederiksen, Per Christoffersen, Paw Carlsen, Leif Paulsen, Frans Jessen, Steven Vestergaard, Johan Holm, Sabine Svendsen, Isabella Poulsen, Magnus Hermansen, Bertram Thomsen, Cirkeline Lind, Martin Jørgensen, Søren Thygesen, Øjvind Thygesen, Jens Andersen, Frederik Hermansen, Jean Jepsen, Iben Overgaard, Silje Gregersen, Charlotte Nielsen og Marius Thomsen.

Maria Thorsen undlod at stemme.

Ændringsforslaget er hermed bortfaldet.

For hovedforslaget stemte et flertal på 30 medlemmer:

James Kristoffersen, Grete Dahl, Frederikke Karlsen, Kjeld Steffensen, Lucas Jeppesen, Jannie Frandsen, Niels Lund, Frans Frederiksen, Per Christoffersen, Paw Carlsen, Leif Paulsen, Frans Jessen, Steven Vestergaard, Maria Thorsen, Johan Holm, Sabine Svendsen, Isabella Poulsen, Magnus Hermansen, Bertram Thomsen, Cirkeline Lind, Martin Jørgensen, Søren Thygesen, Øjvind Thygesen, Jens Andersen, Frederik Hermansen, Jean Jepsen, Iben Overgaard, Silje Gregersen, Charlotte Nielsen og Marius Thomsen.

Imod hovedforslaget stemte Carsten Dam.